K. Tóthová, poslankyňa: (2001-12-17):
Ďalej, pán minister, nedávno počas vašej vlády sa zmenil zákon o ochrane spotrebiteľa v tom zmysle, že podľa pôvodnej úpravy, ktorú sme ešte pripravovali v Legislatívnej rade vlády, keď som ju viedla, každý výrobok povinne musel mať návod na použitie v slovenskom jazyku. Toto ustanovenie ste zmenili. A podľa súčasne platnej úpravy je taká povinnosť len tam, kde to predávajúci uzná za potrebné. Ja sa pýtam, ako bude môcť inšpekcia túto skutočnosť kontrolovať, keď je ustanovenie veľmi vágne formulované a podľa mňa veľmi zle formulované, pretože sa ponecháva na predajcovi, aby sám posúdil, kde treba vlastne návrh na použitie a o zložení výrobku dať slovenskú informáciu. Pýtam sa vás: Nemienite odstrániť tento nedostatok, ktorý sa rozmáha v praxi tak, že nemajú poučenie výrobky aj tam, kde ho majú mať? M. Andel, podpredseda NR SR: Ďakujem. Končím rozpravu o tomto bode nášho rokovania. Chcem sa spýtať pána ministra, či sa chce vyjadriť k rozprave. Áno. Nech sa páči, pán minister, máte slovo. Ľ. Harach, minister hospodárstva SR: Ďakujem pekne. Vážený pán predsedajúci, chcem sa poďakovať pánovi poslancovi Delingovi za vcelku podnetné návrhy do druhého čítania, ktorými možno treba možno v diskusii vo výboroch, príp. aj úpravou niektorých znení, možno aj trošku dôraznejšie vyjadriť niektoré zámery, ktoré tento zákon sleduje. Ale vcelku ďakujem aj za isté také ohodnotenie dobrého zámeru tohto, dá sa povedať, nového zákona, ktorý bude definovať postavenie Slovenskej obchodnej inšpekcie ako orgánu trhového dozoru. Áno, duplicita kontroly je vážny problém, tentokrát z pohľadu napr. najmä malých obchodníkov, malých a stredných podnikateľov, kde, keď sa to povie zjednodušenými slovami alebo obrazne, tak jedna kontrola vychádzala jednými dvermi a vzápätí vchádzala druhá kontrola vstupnými dvermi, pričom išlo o kontroly, ktoré sa vo veľkej časti mohli prekrývať, ktoré mali byť skoordinované a podobne. To je po prvé. Po druhé, je potrebné vytvoriť bez ohľadu na to, akým spôsobom by fungovali tieto orgány, spoločnú informačnú základňu takpovediac on line prenosu informácií medzi potravinovým dozorom, Slovenskou obchodnou inšpekciou, orgánmi dozorujúcimi takpovediac hygienu predaja, ktoré sú v kompetencii ministerstva zdravotníctva. Aj to zákon predpokladá, vytvorenie takéhoto informačného systému. A v tom analytickom materiáli, ktorý vláda schválila, sú priamo úlohy, ktoré k tomuto vláda prijala. Áno, možno v dôvodovej správe treba spresniť niečo, ako je termín prvovýrobku, resp. výrobku, ktorý je na výstupe výrobného procesu. Až od okamihu, keď sa dostáva do obchodnej siete, sa stáva predmetom pozornosti v súlade s týmto zákonom, z hľadiska orgánov trhového dozoru, a teda vo veľkej časti z hľadiska všeobecného dozoru Slovenskej obchodnej inšpekcie. Potraviny sú najcitlivejšou styčnou plochou, to je pravda, pretože pozornosť Slovenskej obchodnej inšpekcie sa zameriava na kontrolu napr. celého procesu predaja potravín, ale na kontrolu kvality potravín je osobitný orgán tak, ako ste spomínali, ktorého existencia alebo ktorého činnosť bude daná zákonom o potravinách. A tu sa skutočne bude vyžadovať úzka súčinnosť v tom zmysle, ako som už naznačil, ako to ukladá koncepčný materiál, materiál vlády. Je to rozpočtová organizácia. Je pravdou, že keď sa pripravoval tento zákon a keď sme mali niekoľko hodnotiacich správ, ktorých časť je aj v prílohách k tomuto zákonu, tak sme diskutovali aj o otázke takpovediac posilnenia nezávislosti Slovenskej obchodnej inšpekcie, napr. v personálnej oblasti v tom, či by podobne, ako je to napr. pri Úrade jadrového dozoru, ako je to pri úrade, ktorý kontroluje sieťové odvetvia, regulačnom úrade, vlastne personálne manažment Slovenskej obchodnej inšpekcie nemal byť ustanovovaný. Čo sa týka nezávislosti v samotnom výkone, tá tak či tak musí byť daná zákonom. Ak bude kvalitný zákon, tak tá nezávislosť činnosti obchodnej inšpekcie musí byť zaručená zákonom. V tej personálnej oblasti sme prediskutovali túto otázku. Záver tej diskusie bol taký, že predsa len je v tomto okamihu jednoduchšie ponechať ju ako rozpočtovú organizáciu, ponechať menovanie týchto orgánov v pôsobnosti ministerstva hospodárstva aj vzhľadom na kompetencie, ktoré má ministerstvo vo vzťahu k vnútornému, resp. zahraničnému obchodu. Myslím si ale, že do budúcnosti po skonštituovaní obidvoch tých kľúčových orgánov trhového dozoru, keď sa naplní predstava, o ktorej sme v koncepcii hovorili, že sa vytvorí ešte jednotná strecha vrátane informačného zabezpečenia týchto obidvoch orgánov, táto otázka bude potom výsostne aktuálna a možno nezávislosť týchto orgánov posilniť aj tým, že personálne budú riadiaci vedúci funkcionári týchto orgánov ustanovovaní podľa osobitného zákona, možno v kompetencii Národnej rady, resp. prezidenta Slovenskej republiky. V rozpočte sú naplánované prostriedky, tak ako sú uvedené v tomto zákone, s jedinou modifikáciou. My predpokladáme nárast zhruba o 30 pracovníkov, 60 pracovníkov je cieľový stav, je to rozložené do niekoľkých etáp, pričom vy ste hovorili, že sa zužuje vlastne predmet činnosti, ale narastajú počty pracovníkov. Tu ja mám predsa len iný názor na to a dovolím si ho priamo dokumentovať číslami, to je najlepšie. Ak zoberieme, pán poslanec, prílohové časti, ktoré sme priložili k tomuto zákonu pre jeho takpovediac lepšiu čitateľnosť, tak je tu zoznam smerníc nového prístupu, ktoré sú alebo budú implementované v Slovenskej republike a ktoré sa dotýkajú právnych predpisov v oblasti ochrany spotrebiteľa. Toto bol dôvod, keď zoberiete, ako narastá vlastne v rámci prístupového procesu počet smerníc, ktoré majú dopad na ochranu spotrebiteľa. A treba aj v právnom systéme a výkonnom systéme kontroly v Slovenskej republike zabezpečiť ich realizáciu. A to bude práve úloha inšpektorov, dokonca prístupy sú aj v užšej špecializácii pracovníkov inšpekcie. To je jedna vec. Druhá vec. Keď som odôvodňoval tento materiál a nárast aj vo vláde, tak sme vychádzali aj z vyhodnotenia praktických skúseností Slovenskej obchodnej inšpekcie predovšetkým vo vzťahu k nárastu počtu obchodných reťazcov, kde, povedzme, v počte inšpektorov, tak ako je definovaný na obchodné jednotky z pohľadu, povedzme, istých kritérií v Európskej únii, Slovenská republika zaostáva. Čiže nárast predajných miest, nárast predaja, nárast legislatívnych noriem, či už v rámci našej legislatívy alebo prenášanej legislatívy v rámci prístupového procesu, sú hlavné dôvody, ktoré nás viedli k tomu, že je potrebné obchodnú inšpekciu aj personálne kvalifikovanými odborníkmi posilniť. Na faktickú poznámku len dve vety. Kozmetické prípravky, samozrejme, sú kontrolované. A nie je to celkom tak – návod v slovenskom jazyku je súčasťou ponúkaných tovarov. Ja predpokladám, že pokiaľ by niekde sa objavili takéto nedostatky, tak obchodná inšpekcia bude v tomto smere konať. Ďakujem veľmi pekne za podnetné návrhy, ďakujem aj za pozornosť. M. Andel, podpredseda NR SR: Ďakujem vám, pán minister, za vaše vystúpenie. Pán spoločný spravodajca, chcete sa vyjadriť? Nie. Dámy a páni, prerušujem rokovanie o tomto bode nášho programu. Budeme pokračovať v rokovaní o vládnom návrhu zákona, ktorým sa mení zákon č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 276/2001 Z. z. Vládny návrh zákona ste dostali ako tlač 1254. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady Slovenskej republiky pod č. 1382. Z poverenia vlády Slovenskej republiky prednesie a predloží vládny návrh zákona minister hospodárstva Slovenskej republiky pán Ľubomír Harach. Prosím pána ministra, aby sa ujal slova. Ľ. Harach, minister hospodárstva SR: Ďakujem pekne za slovo. Pán predsedajúci, panie poslankyne, páni poslanci, vláda uložila ministerstvu hospodárstva uznesením č. 703 k monitoru plnenia prioritných úloh vlády aj úlohu predložiť návrh novely zákona č. 70/1998 Z. z. Táto novela je obsiahnutá v čl. II zákona č. 276/2001 Z. z. o regulácii v sieťových odvetviach a o zmene a doplnení niektorých zákonov. Účelom tejto novely a účelom tohto nového zákona bolo vyriešiť zriadenie Úradu pre reguláciu v sieťových odvetviach a zaviesť základné podmienky potrebné na postupné, podčiarkujem, postupné otváranie trhu s elektrinou a plynom. V súčasnosti je ale potrebné vyriešiť predkladanou novelou zákona o energetike hospodárnosť prevádzky sústav tepelných zariadení vo vzťahu k povinnostiam priamych odberateľov tak, aby opatrenia na vyregulovanie sústavy tepelných zariadení neboli vykonávané na ťarchu konečných spotrebiteľov, t. j. občanov. A to riešime vypustením písmena b) z § 36 ods. 3 zákona o energetike. Navrhuje sa zrušenie povinností pre priamych odberateľov tepla osadiť termoregulačné ventily u jednotlivých konečných spotrebiteľov tepla. Predkladaný navrhovaný vládny zákon nemá žiadne dôsledky na rozpočty samosprávnych krajov a rozpočty obcí ani žiadny negatívny dopad na zamestnanosť. Vládny návrh zákona je v súlade s Ústavou Slovenskej republiky a s medzinárodnými záväzkami, ktorými je Slovenská republika viazaná. Vážený pán predsedajúci, panie poslankyne, páni poslanci, prosím o prerokovanie a schválenie predloženého návrhu zákona. Ďakujem za pozornosť. M. Andel, podpredseda NR SR: Ďakujem vám, pán minister, za uvedenie vládneho návrhu zákona. Teraz dávam slovo spravodajcovi, ktorého navrhol gestorský výbor Národnej rady Slovenskej republiky pre hospodárstvo, privatizáciu a podnikanie, poslancovi pánovi Jánovi Rusnákovi. Pán kolega, nech sa páči, máte slovo.